Kêrel in hof ná hy meisie glo met byl voor ooggetuies vermoor | Netwerk24
Kêrel in hof ná hy meisie glo met byl voor ooggetuies vermoor
Deur Jackie Kruger 08 Junie 2020 16:43
'n Man wat na bewering sy meisie, 'n oudleerling van die Hoërskool Punt in Mosselbaai, met 'n byl vermoor het, verskyn Woensdag in die hof nadat hy homself aan die polisie oorgegee het.
Kapt. Malcolm Pojie, polisiewoordvoerder, sê die 34-jarige man het hom Sondag omstreeks 18:00 aan die polisie in Lwandle in die Strand oorgegee.
Naledi Phangindawo (26), is Saterdag vermoor toe sy 'n kulturele byeenkoms by 'n huis in Adriaanslaan in Kwanonqaba bygewoon het, luidens 'n verklaring.
Die man het Phangindawo glo na buite geroep. Sy is volgens ooggetuies sonder waarskuwing deur die man met 'n mes en 'n byl aangeval. Sy het wonde oral aan haar lyf, gesig en ledemate opgedoen, sê Pojie.
'n Ooggetuie het probeer om die man van Phangindawo af te kry, terwyl nog 'n ooggetuie gehardloop het om hulp te ontbied. Met die polisie se aankoms om 19:20 het die man weggehardloop en tussen huise in verdwyn.
Naledi Phangindawo. Foto: Facebook/Naledi Phangindawo
Phangindawo is na 'n hospitaal geneem, maar is met haar aankoms dood verklaar.
Die man sou Maandag van Lwandle na Mosselbaai oorgeplaas word. Hy sal Woensdag op aanklag van moord in die landdroshof in Mosselbaai verskyn.
Intussen stroom huldeblyke vir Phangindawo op Facebook in. Na verneem word het sy 'n verhouding met die man gehad. Sy het blykbaar die verhouding beëindig omdat hy glo gewelddadig was.
Vriende het op Facebook geskryf hulle is geskok oor wat met haar gebeur het en dat hulle haar glimlag en sprankelende geaardheid sal mis.
Luidens Phangindawo se Facebook-blad was sy voorheen 'n kajuitbeampte by die Greyhound-busmaatskappy. Ten tyde van haar dood het sy vir haarself gewerk en mense met gewigsprobleme gehelp.